368.
Na osnovu člana 146 stav 3 i člana 195 stav 4 Carinskog zakona ("Službeni list CG", broj 86/22), Vlada Crne Gore, na sjednici od 27. februara 2025. godine, donijela je
UREDBA
O USLOVIMA I POSTUPKU ZA OSTVARIVANJE PRAVA NA OSLOBOĐENJE OD PLAĆANJA UVOZNIH DAŽBINA
("Službeni list Crne Gore", br. 031/25 od 26.03.2025)
I. OSNOVNE ODREDBE
Član 1
Ovom uredbom propisuju se uslovi i postupak za ostvarivanje prava na oslobođenje od plaćanja uvoznih dažbina pri stavljanju robe u slobodan promet, kao i ograničenja u pogledu raspolaganja robom.
Član 2
Postupak za ostvarivanje prava na oslobođenje od plaćanja carinske dažbine koje se plaćaju pri uvozu robe (u daljem tekstu: carine) pokreće se podnošenjem pisanog ili usmenog zahtjeva organu uprave nadležnom za carinjenje robe (u daljem tekstu: carinski organ).
Zahtjev za ostvarivanje prava na oslobođenje od plaćanja carine se podnosi nadležnoj carinarnici prema mjestu podnošenja robe, osim ako ovom uredbom nije drugačije propisano.
Izuzetno od stava 2 ovog člana, u slučajevima kada carinski organ o zahtjevima za oslobođenje od plaćanja carine rješava zabilješkom na zahtjevu ili usmeno, zahtjev se podnosi carinskoj ispostavi nadležnoj prema mjestu podnošenja robe.
Carinski organ, po podnijetim zahtjevima za oslobođenje od plaćanja carine, odlučuje rješenjem, ako ovom uredbom nije drugačije propisano.
Ako je odobrena usmena carinska deklaracija, carinski organ može donijeti odluku o oslobođenju od plaćanja carine u vidu zabilješke na drugoj ispravi, koja je podnesena carinskom organu u vezi sa oslobođenjem od plaćanja carine ili usmenim putem.
Uvjerenja, potvrde i mišljenja koja izdaju nadležni organi u skladu sa ovom uredbom, mogu se koristiti u carinskim postupcima, ako od dana njihovog izdavanja nije prošlo više od šest mjeseci.
Član 3
Ako je u slučaju oslobođenja od plaćanja carine, od dana stavljanja robe u slobodan promet, propisana zabrana otuđenja robe u određenom vremenskom periodu nadležni carinski organ će:
   - u sistem elektronske razmjene podataka za obradu jedinstvene carinske isprave, odnosno u pisanu deklaraciju, unijeti napomenu o roku i zabrani otuđenja robe;
   - ako se radi o prevoznom sredstvu, obavijestiti organ uprave, koji je nadležan za njegovu registraciju o zabrani otuđenja.
II. USLOVI I POSTUPAK
1. Međunarodni ugovori
Član 4
Radi ostvarivanja prava na oslobođenje od plaćanja carine, u skladu sa međunarodnim ugovorom koji obavezuje Crnu Goru, korisnik prava na oslobođenje od plaćanja carine carinskom organu podnosi potvrdu organa državne uprave nadležnog za oblast koja se uređuje ugovorom, da roba ispunjava uslove za oslobađanje od plaćanja carine.
Potvrda iz stava 1 ovog člana sadrže sljedeće podatke:
   1) naziv nadležnog organa;
   2) naziv međunarodnog ugovora;
   3) broj pod kojim je međunarodni ugovor evidentiran kod organa državne uprave nadležnog za vanjske poslove u skladu sa propisom kojim se uređuje oblast zaključivanja i izvršavanja međunarodnih ugovora ili u slučaju međunarodnog ugovora o kreditu, odnosno zajmu potvrdu organa državne uprave nadležnog za poslove finansija da je ugovor evidentiran;
   4) naziv korisnika;
   5) broj potvrde;
   6) odredbu međunarodnog ugovora kojom je predviđeno oslobođenje od plaćanja carine;
   7) period važenja ugovora;
   8) broj komercijalnog dokumenta (faktura, profaktura ili izjava o vrijednosti)
   9) vrijednost robe, sa specifikacijom proizvoda koji se uvoze;
   10) poziv na član Carinskog zakona (u daljem tekstu: Zakon) i član ove uredbe;
   11) datum i mjesto izdavanja potvrde, i
   12) pečat i potpis ovlašćenog lica izdavaoca potvrde.
Obrazac potvrde iz stava 2 ovog člana dat je u Prilogu 1 koji je sastavni dio ove uredbe.
Član 5
Oslobođenje od plaćanja carine, za službene potrebe, mogu ostvarivati:
   1) diplomatska i konzularna predstavništva koja djeluju u Crnoj Gori, sa izuzetkom konzulata kojima rukovode počasni konzularni funkcioneri, uz uslov uzajamnosti;
   2) međunarodne organizacije, odnosno predstavništva međunarodnih organizacija koje su akreditovane u Crnoj Gori, ako je to predviđeno međunarodnim ugovorom.
Oslobođenje od plaćanja carine, za lične potrebe, mogu uz uslov uzajamnosti, ostvarivati:
   1) diplomatski agent i članovi njegove porodice koji žive u istom domaćinstvu, ako nijesu državljani Crne Gore ili u Crnoj Gori nemaju stalno prebivalište;
   2) konzularni funkcioner i članovi njegove porodice koji žive u istom domaćinstvu, ako nijesu državljani Crne Gore ili nemaju u Crnoj Gori stalno prebivalište, sa izuzetkom počasnih konzularnih funkcionera;
   3) članovi administrativnog i tehničkog osoblja diplomatskih predstavništava i članovi njihove porodice koji žive u istom domaćinstvu, ako nijesu državljani Crne Gore ili nemaju u Crnoj Gori stalno prebivalište;
   4) konzularni službenici ako nijesu državljani Crne Gore ili nemaju u Crnoj Gori stalno prebivalište u konzulatima kojima rukovode počasni konzularni funkcioneri.
Oslobođenje od plaćanja carine, za lične potrebe, mogu ostvarivati:
   1) članovi diplomatskog osoblja međunarodnih organizacija, odnosno predstavništava međunarodnih organizacija i članovi njihovih porodica, koji žive u zajedničkom domaćinstvu, ako nijesu državljani Crne Gore ili nemaju u Crnoj Gori stalno prebivalište, ako takvo oslobađanje određuju međunarodni ugovori koji važe za Crnu Goru, i
   2) članovi administrativnog, tehničkog osoblja, kao i eksperti međunarodnih organizacija, odnosno predstavništava međunarodnih organizacija i članovi njihovih porodica koji žive u zajedničkom domaćinstvu, ako nijesu državljani Crne Gore ili nemaju u Crnoj Gori stalno prebivalište.
Za ostavarivanje prava na oslobođenje od plaćanja carine za robu iz st. 1 do 3 ovog člana korisnik prava na oslobođenje od plaćanja carine carinskom organu podnosi potvrdu organa državne uprave nadležnog za vanjske poslove da su ispunjeni uslovi za oslobođenje od plaćanja carine shodno Carinskom zakonu i ovoj uredbi.
Obrazac potvrde iz stava 1 ovog člana dat je u Prilogu 2 koji je sastavni dio ove uredbe.
2. Roba u ličnom prtljagu putnika
Član 6
Ličnim prtljagom koji je oslobođen od plaćanja carine, u skladu sa Zakonom, smatraju se predmeti koji služe ličnim potrebama putnika za vrijeme putovanja i koje putnik podnese carinskom organu prilikom njegovog dolaska na carinsko područje, kao i prtljag, koji putnik podnese tom organu, ako dokaže da je prateći prtljag u vrijeme njegovog odlaska predat na prevoz istom prevozniku.
Gorivo, osim goriva iz člana 83 stav 1 ove uredbe ne smatra se ličnim prtljagom.
Radi ostvarivanja prava na oslobođenje od plaćanja carine, uvoz robe treba da:
   - se vrši povremeno; i
   - bude namijenjen ličnoj upotrebi putnika ili njegove porodice ili u svrhu davanja poklona.
Priroda odnosno količina robe mora biti takva da se može lako utvrditi da je u pitanju roba nekomercijalne prirode.
Član 7
Oslobođenje iz člana 6 ove uredbe primjenjuje se na robu u ličnom prtljagu putnika, vrijednosti do 300,00 eura, osim na robu iz člana 8 stav 1 ove uredbe.
Za putnike u vazdušnom i pomorskom saobraćaju, oslobođenje od plaćanja carine primjenjuje se na robu u ličnom prtljagu putnika vrijednosti do 430,00 eura, osim na robu iz člana 8 stav 1 ove uredbe.
Ako vrijednost pojedinačne robe koja se uvozi prelazi vrijednost iz st. 1 i 2 ovog člana, podjela vrijednosti te robe radi ostvarivanja prava na oslobođenje od plaćanja carine nije dopuštena.
Vrijednost ličnog prtljaga putnika koji se uvozi privremeno, ili se ponovo uvozi nakon privremenog izvoza i vrijednost ljekova i medicinskih sredstava neophodnih za lične potrebe putnika ne uzima se u obzir prilikom odlučivanja o oslobođenju od plaćanja carine iz st. 1 i 2 ovog člana.
Oslobođenje od plaćanja carine iz člana 6 ove uredbe, primjenjuje se na robu u ličnom prtljagu putnika, vrijednosti do 150,00 eura, za lica mlađa od 15 godina, bez obzira na prevozno sredstvo kojim putuju.
Član 8
Oslobođenje od plaćanja carine na robu u ličnom prtljagu putnika u vazdušnom saobraćaju količinski se ograničava za:
   1) duvanske proizvode:
      - 200 cigareta, ili
      - 100 cigarilosa (cigare težine do 3 grama po komadu), ili
      - 50 cigara, ili
      - 250 grama duvana za pušenje, ili
      - bilo koju kombinaciju količina duvanskih proizvoda iz al. 1 do 4 ove tačke, pod uslovom da ukupni procenat iskorišćenih pojedinačno dozvoljenih količina ne prelazi 100%;
   2) alkohol ili alkoholna pića:
      - 1 litar alkohola i alkoholnih pića, sa stvarnom zapreminskom alkoholnom jačinom preko 22% vol ili nedenaturisani etil-alkohol alkoholne jačine 80% vol. ili jači; ili
      - 2 litra alkohola ili alkoholnih pića, sa stvarnom zapreminskom alkoholnom jačinom koja ne prelazi 22%, ili
      - bilo koju kombinaciju količine pića iz al. 1 i 2 ove tačke, pod uslovom da ukupni procenat iskorišćenih pojedinačno dozvoljenih količina ne prelazi 100%;
      - 4 litra mirnog vina;
      - 2 litra piva.
Oslobođenje od plaćanja carine na robu u ručnom prtljagu putnika iz stava 1 ovog člana, ne mogu ostvariti lica mlađa od 17 godina.
Član 9
Oslobođenje od plaćanja carine na robu u ličnom prtljagu putnika u ostalim vrstama saobraćaja, količinski se ograničava za:
   1) duvanske proizvode:
      - 40 cigareta, ili
      - 20 cigarilosa (pri čemu se cigarilosima smatraju cigare neto težine do 3 grama po komadu), ili
      - 10 cigara, ili
      - 50 grama duvana za pušenje, ili
      - bilo koju kombinaciju količina duvanskih proizvoda iz al.1 do 4 ove tačke, pod uslovom da ukupni procenat iskorišćenih pojedinačno dozvoljenih količina ne prelazi 100%;
   2) alkohol i alkoholna pića:
      - 1 litar alkohola i alkoholnih pića, sa stvarnom zapreminskom alkoholnom jačinom preko 22% vol ili nedenaturisani etil-alkohol alkoholne jačine 80% vol. ili jači; ili
      - 2 litra alkohola ili alkoholnih pića, sa stvarnom zapreminskom alkoholnom jačinom koja ne prelazi 22%; ili
      - bilo koju kombinaciju količina pića iz al. 1 i 2 ove tačke, pod uslovom da ukupni procenat iskorišćenih pojedinačno dozvoljenih količina ne prelazi 100%;
      - 4 litra mirnog vina;
      - 2 litra piva.
Oslobođenje od plaćanja carine na robu u ručnom prtljagu putnika iz stava 1 ovog člana, ne mogu ostvariti lica mlađa od 17 godina.
O oslobođenju od plaćanja carine iz čl. 6 do 9 ove uredbe, odlučuje se u vidu zabilješke na drugoj ispravi, koja je podnesena carinskom organu u vezi sa oslobođenjem od plaćanja carine ili usmenim putem.
3. Pošiljke neznatne vrijednosti
Član 10
Pošiljkom neznatne vrijednosti, koja je oslobođena od plaćanja carine, u skladu sa Zakonom, smatra se roba čija vrijednost po pošiljci ne prelazi 150,00 eura.
Oslobođenje iz stava 1 ovog člana, ne odnosi se na alkohol i alkoholna pića, duvan i duvanske proizvode, parfeme i toaletne vode.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na ispravi kojom je pošiljka poslata.
4. Predmeti naslijeđeni u inostranstvu
Član 11
Oslobođenje od plaćanja carine, u skladu sa Zakonom, na predmete koje je fizičko lice sa prebivalištem u Crnoj Gori steklo nasljedstvom primjenjuje se na:
   - predmete domaćinstva (lični predmeti, posteljina, namještaj i oprema namijenjena za domaćinstvo, odnosno ličnu upotrebu nasljednika);
   - bicikle i motocikle, privatna motorna vozila i njihove prikolice, kamp kućice, plovila za rekreaciju i privatne avione; kao i
   - kućne zalihe koje odgovaraju uobičajenim potrebama jedne porodice, kućni ljubimci i životinje za jahanje, kao i prenosivi instrumenti za primijenjenu umjetnost, potrebni korisniku oslobođenja za obavljanje poslova u slobodno vrijeme.
Priroda, odnosno količina robe mora biti takva da se može lako utvrditi da je u pitanju roba nekomercijalne prirode.
Član 12
Oslobođenje iz člana 11 ove uredbe ne odobrava se za:
   1) alkoholne proizvode;
   2) duvan i duvanske proizvode;
   3) komercijalna prevozna sredstva;
   4) predmete koji služe za obavljanje profesionalne djelatnosti, osim prenosivih instrumenata za primijenjenu umjetnost koji su služili preminuloj osobi za obavljanje zanata ili zanimanja;
   5) zalihe sirovina i gotovih i polugotovih proizvoda;
   6) životinje i zalihe poljoprivrednih proizvoda koje su veće od količina primjerenih za uobičajene porodične potrebe.
Član 13
Oslobođenje iz člana 10 ove uredbe, odobrava se za predmete koji su stavljeni u slobodan promet najkasnije dvije godine od dana pravosnažnosti rješenja o nasljeđivanju.
Na obrazloženi i dokumentovani zahtjev nasljednika, carinski organ može produžiti rok iz stava 1 ovog člana, iz opravdanih razloga.
Predmeti stečeni nasljedstvom mogu se uvoziti u nekoliko odvojenih pošiljki u roku iz stava 1 ovog člana.
Član 14
Odredbe čl. 11, 12 i 13 ove uredbe, primjenjuju se i na predmete koje su nasljedstvom stekla pravna lica koja se bave neprofitnom djelatnošću i imaju sjedište u Crnoj Gori.
Član 15
Zahtjev za ostvarivanje prava na oslobođenje od plaćanja carine za predmete naslijeđene u inostranstvu podnosi se carinskom organu nadležnom prema mjestu prebivališta, odnosno sjedišta nasljednika u Crnoj Gori.
Uz pisani zahtjev iz stava 1 ovog člana, nasljednik podnosi pravosnažno rješenje o nasljeđivanju nadležnog organa (sudskog ili drugog organa), u zemlji ili inostranstvu, kao i ovjerenu izjavu o vrijednosti predmeta koji se uvoze.
5. Oprema, školski materijal i predmeti domaćinstva koji služe za opremanje studentske sobe
Član 16
Oslobođenje od plaćanja carine na odjeću, školski materijal i predmete domaćinstva koji predstavljaju uobičajenu opremu za opremanje studentske sobe i pripadaju učenicima ili studentima koji borave u Crnoj Gori radi školovanja i namijenjeni su za ličnu upotrebu tokom trajanja studija, može se odobriti više puta u toku školske godine.
Učenik, odnosno ili student u smislu stava 1 ovog člana je osoba koja je upisana u obrazovnu ustanovu radi pohađanja redovnih programa koji se nude na toj obrazovnoj ustanovi.
Odjeća u smislu stava 1 ovog člana je veš i posteljina za domaćinstvo, nova ili stara.
Školski materijali u smislu stava 1 ovog člana su predmeti i instrumenti (kalkulatori i računarska oprema) koje učenici ili studenti uobičajeno koriste u svrhu svog studiranja.
Član 17
Radi ostvarivanja prava na oslobođenje od plaćanja carine iz člana 16 ove uredbe, korisnik prava podnosi carinskom organu potvrdu obrazovne ustanove da je upisan radi pohađanja redovnih programa, kao i spisak opreme, školskog materijala i predmeta domaćinstva koji služe za opremanje studentske sobe koji sadrži i vrijednost robe (dva primjerka).
Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na potvrdi obrazovne ustanove.
6. Predmeti domaćinstva i pokloni koje pri preseljenju u Crnu Goru uvoze lica povodom sklapanja braka
Član 18
Oslobođenje od plaćanja carine, u skladu sa Zakonom, primjenjuje se na svadbenu opremu i predmete domaćinstva, stare ili nove, koje u Crnu Goru uvoze lica koja se sele iz inostranstva, povodom sklapanja braka.
Oslobođenje od plaćanja carine primjenjuje se i na uobičajene poklone koje lica koja ispunjavaju uslove iz stava 1 ovog člana dobiju od lica koja borave u drugoj državi.
Vrijednost pojedinačnog poklona iz stava 2 ovog člana, ne smije biti veća od 1.000,00 eura.
Član 19
Oslobođenje iz člana 18 ove uredbe, odobrava se licu koje je:
   - boravilo ili imalo očiglednu namjeru da boravi izvan Crne Gore u neprekidnom trajanju od 12 mjeseci, i
   - podnijelo dokaz o sklapanju braka.
Član 20
Oslobođenje iz člana 18 ove uredbe ne obuhvata alkoholne proizvode, duvan i duvanske proizvode.
Član 21
Oslobođenje od plaćanja carine odobrava se za robu iz člana 18 ove uredbe, koja je stavljena u slobodan promet:
   - najranije dva mjeseca prije utvrđenog datuma vjenčanja, uz podnošenje odgovarajućeg obezbjeđenja, čiji oblik i visinu određuje carinski organ, i
   - najkasnije četiri mjeseca nakon dana vjenčanja.
Roba iz člana 18 ove uredbe, može se staviti u slobodan promet u nekoliko odvojenih pošiljki u roku iz stava 1 ovog člana.
Član 22
Zahtjev za ostvarivanje prava na oslobođenje od plaćanja carine podnosi se carinskom organu prema mjestu prebivališta, odnosno boravišta fizičkog lica iz člana 19 ove uredbe.
Uz zahtjev za ostvarivanje prava na oslobođenje od plaćanja carine, dostavlja se:
   - potvrda diplomatskog ili konzularnog predstavništva Crne Gore ili druga odgovarajuća isprava kojom se dokazuje prethodni neprekidni boravak u inostranstvu od 12 mjeseci ili kraće u kom slučaju je potrebno dostaviti i ovjerenu izjavu da je lice imalo očiglednu namjeru da boravi izvan Crne Gore u neprekidnom trajanju od 12 mjeseci sa dokazom o toj namjeri;
   - uvjerenje o prijavi prebivališta, odnosno dokaz o odobrenom privremenom boravku (uvid u pasoš - otisak štambilja "ODOBRENJE PRIVREMENOG BORAVKA"), odnosno rješenje o odobrenom stalnom nastanjenju u Crnoj Gori; i
   - popis predmeta koji se uvozi koji sadrži i vrijednost robe u dva primjerka.
7. Roba sadržana u pošiljkama koje besplatno šalju fizička lica iz inostranstva fizičkim licima u Crnoj Gori
Član 23
Oslobođenje od plaćanja carine na robu sadržanu u pošiljkama koju fizička lica iz inostranstva besplatno šalju fizičkim licima u Crnoj Gori, u skladu sa Zakonom, primjenjuje se ako je ta pošiljka nekomercijalne prirode.
Pošiljkom nekomercijalne prirode iz stava 1 ovog člana, smatraju se:
   - povremene pošiljke;
   - pošiljke koje sadrže robu isključivo za ličnu upotrebu primaoca ili njegove porodice, koja po svojoj prirodi ili količini ne smije ukazivati da se uvozi u komercijalne svrhe, i
   - pošiljke poslate primaocu besplatno.
Član 24
Oslobođenje iz člana 23 stav 1 ove uredbe primjenjuje se na pošiljke vrijednosti do 45 eura, uključujući vrijednost robe iz stava 3 ovog člana.
Ako ukupna vrijednost dva ili više artikala po pošiljci prelazi iznos iz stava 1 ovog člana, oslobođenje od plaćanja carine do tog iznosa odobrava se za artikle za koje bi oslobođenje bilo odobreno da su uvezeni odvojeno.
Oslobođenje od plaćanja carine iz člana 23 stav 1 ove uredbe količinski se ograničava za:
   1) duvanske proizvode:
      - 50 cigareta,
      - 25 cigarilosa (cigare težine do 3 grama po komadu),
      - 10 cigara,
      - 50 grama duvana za pušenje, ili bilo koju kombinaciju duvanskih proizvoda iz al. 1 do 4 ove tačke, pod uslovom da ukupni procenat iskorišćenih pojedinačno dozvoljenih količina ne prelazi 100%;
   2) alkohole i alkoholna pića:
      - 1 litar destilovanog pića i alkohola sa zapreminskim udjelom alkohola većim od 22% vol. odnosno nedenaturisani etil alkohol sa zapreminskim udjelom alkohola od 80% vol. ili većim,
      - 1 litar destilovanog pića i alkohola i aperitivi s vinskom ili alkoholnom bazom, tafija, sake ili slična pića sa zapreminskim udjelom alkohola od najviše 22%; pjenušava vina, likerna vina;
      - bilo koju kombinaciju pića iz al. 1 i 2 ove tačke, pod uslovom da ukupni procenat iskorišćenih pojedinačno dozvoljenih količina ne prelazi 100%; i
      - 2 litra mirnog vina;
   3) parfeme od 50 mililitara ili toaletne vode od 250 mililitara.
Član 25
Po zahtjevima za oslobođenje od plaćanja carine iz člana 23 ove uredbe, odlučuje se zabilješkom, na ispravi kojom je pošiljka poslata.
8. Proizvodna sredstva i druga oprema koju radi obavljanja djelatnosti uvoze lica koja su u državi u kojoj su prethodno boravila obavljala tu djelatnost najmanje 12 mjeseci
Član 26
Oslobođenje od plaćanja carine, u skladu sa Zakonom, primjenjuje se na proizvodna sredstva i drugu opremu koju radi obavljanja djelatnosti u Crnoj Gori uvoze lica koja su u državi u kojoj su boravila prethodno obavljala tu djelatnost najmanje 12 mjeseci i koja registruju privredno društvo, odnosno drugi oblik obavljanja djelatnosti, za obavljanje proizvodne ili uslužne djelatnosti u Crnoj Gori.
Privredno društvo, odnosno drugi oblik obavljanja privredne djelatnosti iz inostranstva koje uvozi životinje koje služe za obavljanje te djelatnosti, oslobađa se carine pod uslovom da uvozi proizvodna sredstva i drugu opremu radi obavljanja te djelatnosti u Crnoj Gori.
Član 27
Oslobođenje iz člana 26 stav 1 ove uredbe, primjenjuje se na uvoz proizvodnih sredstava i druge opreme, pod uslovom da:
   - su korišćeni najmanje 12 mjeseci prije prestanka poslovanja u drugoj državi;
   - su namijenjeni za upotrebu u iste svrhe u Crnoj Gori;
   - odgovaraju prirodi i veličini djelatnosti privrednog društva, pravnog lica ili preduzetnika.
Član 28
Oslobođenje od plaćanja carine će se odobriti za proizvodna sredstva i drugu opremu iz člana 26 stav 1 ove uredbe, ako je svrha njihovog prenosa u Crnu Goru započinjanje nove djelatnosti.
Član 29
Oslobođenje iz člana 26 stav 1 ove uredbe, ne odnosi se na:
   - prevozna sredstva koja se ne koriste za proizvodnju ili uslužne djelatnosti;
   - zalihe namijenjene za ljudsku ishranu ili hranu za životinje;
   - gorivo i zalihe sirovog materijala ili gotove ili polugotove proizvode, i
   - životinje u svojini lica koja se bave njihovom trgovinom.
Član 30
Oslobođenje iz člana 26 stav 1 ove uredbe, odobrava se za proizvodna sredstva i drugu opremu koji se stavljaju u slobodan promet prije isteka 12 mjeseci, od dana prestanka poslovanja u drugoj državi.
Izuzetno od stava 1 ovog člana, u slučaju opravdanih razloga carinski organ će dozvoliti oslobođenje iz člana 26 stav 1 ove uredbe i nakon isteka roka od 12 mjeseci, uz obrazložen i dokumentovan zahtjev.
Član 31
Odredbe čl. 26 do 30 ove uredbe, primjenjuju se i na proizvodna sredstva i drugu opremu koja pripada fizičkim i pravnim licima koja se bave neprofitnim djelatnostima.
Član 32
Uz zahtjev za ostvarivanje prava na oslobođenje od plaćanja carine na proizvodna sredstva i drugu opremu iz člana 26 ove uredbe, prilažu se:
   - isprave kojima se dokazuje pravo svojine i da su proizvodna sredstva i oprema korišćeni najmanje 12 mjeseci prije prestanka poslovanja u drugoj državi;
   - isprave o danu prestanka obavljanja registrovane djelatnosti u drugoj državi;
   - izvod iz Centralnog registra privrednih subjekata ili druga odgovarajuća isprava nadležnih organa, koja sadrži odobrenje za obavljanje registrovane djelatnosti u Crnoj Gori, i
   - popis i vrijednost proizvodnih sredstava i druge opreme koja se uvozi.
9. Poljoprivredni proizvodi sa pograničnih područja
Član 33
Poljoprivredni proizvođači iz Crne Gore koji posjeduju imanja u pograničnom pojasu susjedne države, u skladu sa Zakonom, oslobođeni su od plaćanja carine na poljoprivredne proizvode, plodove ratarstva, stočarstva, šumarstva, uzgoja ribe i pčelarstva, dobijene na tim imanjima.
Oslobođenje od plaćanja carine na stočne proizvode, može da se ostvari za stočne proizvode koji su dobijeni od životinja porijeklom iz Crne Gore i stočne proizvode koje su stavljeni u slobodan promet u Crnoj Gori.
Oslobođenje od plaćanja carine ograničeno je na proizvode koji nijesu podvrgnuti obradi, osim obrade koja je uobičajena nakon žetve ili proizvodnje.
Oslobođenje se može odobriti samo za proizvode koje u Crnu Goru unese poljoprivredni proizvođač ili drugo lice u njegovo ime.
Oslobođenje od plaćanja carine odobrava se i za ulov i uzgoj ribe koji obavljaju crnogorski ribari na jezerima ili vodotocima koji se nalaze na granici Crne Gore i druge države, kao i ulov sportskih lovaca iz Crne Gore na tim jezerima i vodotocima.
Član 34
Oslobođenje od plaćanja carine iz člana 33 ove uredbe, korisnik prava na oslobođenje ostvaruje podnošenjem dokaza o pravu svojine na imanjima koja se nalaze na pograničnom području susjedne države, kao i izjavu da su proizvodi dobijeni na tim imanjima.
Za ostvarivanje prava na oslobođenje iz člana 33 ove uredbe, pored dokumentacije iz stava 1 ovog člana, carinskom organu dostavlja se i dokumentacija u skladu sa sporazumima koje je Crna Gora zaključila sa susjednim državama, ili u slučaju da ti sporazumi nijesu zaključeni, isprave koje izdaju organi uprave nadležni za fitosanitarne poslove, poslove veterinarstva, odnosno slatkovodnog ribarstva, šumarstva i/ili lovstva.
Po zahtjevima za oslobođenje od plaćanja carine iz člana 33 ove uredbe, odlučuje se zabilješkom na izjavi.
10. Sjeme, vještačka đubriva i proizvodi za obrađivanje zemlje i usjeva
Član 35
Oslobođenje od plaćanja carine na sjeme, vještačka đubriva i proizvode za obrađivanje zemlje i usjeva namijenjenih upotrebi na imanjima u pograničnom pojasu Crne Gore, u skladu sa zakonom, mogu ostvariti poljoprivredni proizvođači iz susjedne države za količine potrebne za upravljanje posjedom.
Oslobođenje se može odobriti za sjeme, vještačka đubriva i proizvode za obrađivanje zemlje i usjeva koje u Crnu Goru unese poljoprivredni proizvođač ili drugo lice u njegovo ime.
Korisnik prava, koji želi da ostvari oslobođenje od plaćanja carine iz stava 1 ovog člana, to pravo ostvaruje podnošenjem dokaza o pravu svojine na imanju koje se nalazi na pograničnom području Crne Gore, izjave da će uvezene proizvode koristiti na svom imanju i rješenja o unošenju bilja, biljnih proizvoda i objekata pod nadzorom izdatog od organa uprave nadležnog za fitosanitarne poslove.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom na izjavi.
11. Predmeti domaćinstva
Član 36
Oslobođenje od plaćanja carine na predmete domaćinstva koje prilikom preseljenja iz inostranstva fizičko lice uvozi u Crnu Goru, u skladu sa Zakonom, može se ostvariti ako:
   1) je prije preseljenja boravilo ili imalo očiglednu namjeru da boravi van Crne Gore najmanje 12 mjeseci neprekidno, i
   2) uvozi predmete domaćinstva koje je imalo u svojini i koristilo u svom domaćinstvu najmanje šest mjeseci.
Predmetima domaćinstva iz stava 1 ovog člana smatraju se:
   - predmeti za opremanje i uređenje stambenog prostora;
   - bicikli i motocikli, privatna motorna vozila i njihove prikolice, kamp kućice, plovila za rekreaciju i privatni avioni i slično;
   - kućne zalihe koje odgovaraju uobičajenim potrebama jedne porodice, kućni ljubimci i životinje za jahanje, kao i prenosivi instrumenti za primijenjenu umjetnost, potrebni korisniku oslobođenja za obavljanje njegove djelatnosti ili zanimanja.
Predmetima domaćinstva iz stava 2 ovog člana, ne smatraju se:
   - alkoholni proizvodi;
   - duvan i duvanski proizvodi;
   - komercijalna prevozna sredstva;
   - predmeti koji služe za obavljanje profesionalne djelatnosti, osim prenosivih instrumenata za primijenjenu umjetnost.
Član 37
Predmeti domaćinstva iz člana 36 ove uredbe, mogu se staviti u slobodan promet u roku od 12 mjeseci, od dana kada je fizičko lice prijavilo prebivalište, odnosno boravište u Crnoj Gori.
Izuzetno od stava 1 ovog člana, u slučaju opravdanog razloga carinski organ će dozvoliti stavljanje predmeta domaćinstva u slobodan promet i nakon isteka roka od 12 mjeseci, uz obrazložen i dokumentovan zahtjev podnosioca.
Izuzetno od stava 1 ovog člana, oslobođenje od plaćanja carine može se odobriti za predmete domaćinstva stavljene u slobodan promet prije nego što korisnik prava na oslobođenje prijavi prebivalište, odnosno boravište u Crnoj Gori, ako u roku od šest mjeseci od datuma uvoza prijavi prebivalište, odnosno boravište u Crnoj Gori.
Pravo iz stava 3 ovog člana ostvaruje se podnošenjem odgovarajućeg obezbjeđenja, čiji oblik i visinu određuje carinski organ.
Član 38
Predmeti domaćinstva mogu se uvoziti u nekoliko odvojenih pošiljki u roku iz člana 37 stav 1 ove uredbe.
Član 39
Ako lice iz druge države koje se nalazi u Crnoj Gori zbog poslovnih obaveza, ne prijavi prebivalište, odnosno boravište u Crnoj Gori, carinski organ može tom licu odobriti da predmete domaćinstva uveze bez plaćanja carine, u skladu sa Zakonom i čl. 36, 37 i 38 ove uredbe.
Predmeti domaćinstva iz stava 1 ovog člana mogu se staviti u slobodan promet od dana kada korisnik prava prijavi svoje prebivalište, odnosno boravište u Crnoj Gori.
Član 40
Zahtjev za ostvarivanje prava na oslobođenje iz člana 36 stav 1 ove uredbe, podnosi se carinskom organu nadležnom prema mjestu prebivališta, odnosno boravišta korisnika prava u Crnoj Gori.
Uz zahtjev iz stava 1 ovog člana, korisnik prava prilaže:
   - potvrdu diplomatskog ili konzularnog predstavništva Crne Gore ili drugu odgovarajuću ispravu, kojom se dokazuje prethodni neprekidni boravak u inostranstvu od najmanje 12 mjeseci;
   - uvjerenje o prijavi prebivališta, odnosno dokaz o odobrenom privremenom boravku (uvid u pasoš - otisak štambilja "ODOBRENJE PRIVREMENOG BORAVKA"), odnosno rješenje o odobrenom stalnom nastanjenju u Crnoj Gori; i
   - popis i vrijednost predmeta domaćinstva koji se uvoze uz dokaz o njihovom posjedovanju i upotrebi u inostranstvu najmanje šest mjeseci.
12. Obrazovni, naučni i kulturni materijali, naučni instrumenti i aparature
Član 41
Oslobođenje od plaćanja carine za obrazovne, naučne i materijale iz oblasti kulture, u skladu sa Zakonom, može se ostvariti za naučne materijale i instrumente iz Priloga 3, koji je sastavni dio ove uredbe, bez obzira na njihovu namjenu i primaoca.
Oslobođenje od plaćanja carine iz stava 1 ovog člana, primjenjuje se za obrazovne, naučne i materijale iz oblasti kulture iz Priloga 4 koji je sastavni dio ove uredbe, ako su namijenjeni:
   - obrazovnim, naučnim, ustanovama kulture ili organizacijama; ili
   - ustanovama ili organizacijama iz Priloga 4 kolona 3 ove uredbe, ako posjeduju potvrdu za primanje tih predmeta bez plaćanja carine.
Član 42
Oslobođenje od plaćanja carine primjenjuje se na naučne instrumente i aparature za medicinska istraživanja, u skladu sa Zakonom, ako se uvoze u nekomercijalne svrhe i namijenjeni su:
   - javnim ustanovama čija je glavna djelatnost obrazovanje ili naučno istraživanje, i
   - privatnim ustanovama čija je glavna djelatnost obrazovanje ili naučno istraživanje, ako su od nadležnih organa dobile potvrdu za primanje tih predmeta bez plaćanja carine.
Naučni instrument i aparat za medicinsko istraživanje iz stava 1 ovog člana, je svaki instrument ili uređaj koji je zbog svojih objektivnih tehničkih karakteristika pogodan za naučne djelatnosti.
Oslobođenje od plaćanja carine primjenjuje se i na rezervne djelove, komponente i potrošni materijal posebno namijenjen predmetima iz stava 1 ovog člana, kao i alate za održavanje, kalibraciju ili popravku tih predmeta, ako se uvoze zajedno sa predmetima iz stava 1 ovog člana ili naknadno, ako su ti predmeti već uvezeni uz oslobođenje od plaćanja carine.
Član 43
Ako se predmeti iz čl. 41 i 42 ove uredbe daju na upotrebu, zajam i zalogu ustanovi ili organizaciji koja ima pravo na oslobođenje od plaćanja carine, oslobođenje će se odobriti ako ta ustanova ili organizacija koristi predmete, instrumente i aparate za medicinsko istraživanje u nekomercijalne svrhe.
Član 44
Oslobođenje od plaćanja carine, u skladu sa Zakonom, primjenjuje se na naučno-istraživačke ustanove ili organizacije sa sjedištem izvan Crne Gore koje uvoze opremu u nekomercijalne svrhe ili se ta oprema uvozi u njihovo ime.
Opremu iz stava 1 ovog člana čine instrumenti, uređaji, mašine i njihovi dodaci, uključujući rezervne dijelove i alate posebno oblikovane za njihovo održavanje, ispitivanje, kalibraciju ili popravku, koji se koriste u svrhu naučnog istraživanja.
Oslobođenje iz stava 1 ovog člana može se ostvariti za opremu:
   - koju uz saglasnost ustanova i organizacija iz stava 1 ovog člana, koriste njihovi predstavnici, u skladu sa sporazumom o naučnoj saradnji čija je svrha sprovođenje međunarodnih naučno-istraživačkih programa u naučno-istraživačkim ustanovama sa sjedištem u Crnoj Gori, koji su u tu svrhu dobili odobrenje nadležnog organa;
   - koja je u svojini fizičkog ili pravnog lica sa prebivalištem, odnosno sjedištem izvan Crne Gore.
Član 45
Ako se oprema iz člana 44 ove uredbe da na upotrebu, zajam ili zalogu naučno istraživačkoj ustanovi ili organizaciji, koja ima sjedište izvan Crne Gore, oslobođenje će se odobriti ako ta ustanova ili organizacija koristi opremu u nekomercijalne svrhe.
Član 46
Uz zahtjev za oslobođenje od plaćanja carine iz čl. 41 do 45 ove uredbe, korisnik prava dostavlja mišljenje organa državne uprave nadležnog za registraciju korisnika oslobođenja i namjeni predmeta koji se uvoze, osim za predmete iz Priloga 3 ove uredbe.
Ako se predmeti iz člana 42 stav 3 ove uredbe uvoze naknadno, podnosi se i kopija carinske deklaracije o stavljanju u slobodan promet predmeta iz člana 42 stav 1 ove uredbe.
13. Muzejska, arhivska, restauratorska, književna, muzičko-scenska i filmska djela
Član 47
Uz zahtjev za oslobođenje od plaćanja carine na robu koja služi za obavljanje muzejske, arhivske, restauratorske, književne, likovne, muzičko-scenske i filmske djelatnosti, korisnik prava dostavlja mišljenje organa uprave nadležnog za poslove kulture, da uvezena roba služi za obavljanje te djelatnosti i da je uvozi ustanova, organizacija, samostalni umjetnik ili samostalni stručnjak u kulturi koji se bave tim djelatnostima.
14. Terapeutske supstance ljudskog porijekla i reagensi za utvrđivanje krvnih grupa i vrsta tkiva
Član 48
Oslobođenje od plaćanja carine, u skladu sa Zakonom primjenjuje se na:
   - terapeutske supstance ljudskog porijekla;
   - reagense za određivanje krvnih grupa;
   - reagense za određivanje vrsta tkiva.
Terapeutske supstance ljudskog porijekla iz stava 1 ovog člana su ljudska krv i njeni derivati (čista ljudska krv, suva ljudska plazma, ljudski albumin i stabilni rastvori proteina ljudske plazme, ljudski imunoglobulin i ljudski fibrinogen).
Reagensi za određivanje krvnih grupa iz stava 1 ovog člana su svi reagensi koji se koriste za određivanje krvnih grupa i za otkrivanje neusklađenosti krvi, bez obzira na porijeklo.
Reagensi za određivanje vrsta tkiva iz stava 1 ovog člana su svi reagensi koji se koriste za određivanje vrsta ljudskog tkiva, bez obzira na porijeklo.
Oslobođenje iz stava 1 ovog člana primjenjuje se na proizvode:
   - koji su namijenjeni za upotrebu u naučno istraživačkim institucijama ili laboratorijama koje su od Instituta za ljekove i medicinska sredstva dobile odobrenje za njihovu upotrebu isključivo u nekomercijalne medicinske ili naučne svrhe;
   - uz koje je priložena potvrda o usklađenosti (sertifikat) koju je izdao nadležni organ države izvoza;
   - koji se nalaze u posudama sa posebnom etiketom za identifikaciju.
Oslobođenje od plaćanja carine primjenjuje se i na pakovanja neophodna za prevoz terapeutskih supstanci ljudskog porijekla, reagensa za određivanje krvnih grupa ili vrsta tkiva, kao i rastvore i pribor potreban za njihovu upotrebu, ako se nalaze u pošiljci.
Po zahtjevima za oslobođenje od plaćanja carine iz ovog člana, odlučuje se zabilješkom na odobrenju iz stava 5 alineja 1 ovog člana.
15. Instrumenti i aparati za medicinska istraživanja, dijagnostiku ili liječenje
Član 49
Oslobođenje od plaćanja carine, u skladu sa Zakonom, primjenjuju se na instrumente i aparate za medicinska istraživanja, dijagnostiku ili medicinsko ili kliničko liječenje koje humanitarna ili dobrotvorna organizacija ili fizičko lice donira organima nadležnim za poslove zdravstva, zdravstvenim ustanovama ili ustanovama za medicinsko istraživanje ili koju su ovi organi ili ustanove kupili od sredstava koje su obezbijedile humanitarne ili dobrotvorne organizacije ili uz pomoć dobrovoljnih priloga, pod uslovom da imaju odobrenje od organa državne uprave nadležnog za poslove zdravlja da su ispunjeni uslovi za oslobođenje od plaćanja carine shodno odredbama Zakona i ove uredbe i ako:
   - instrumenti ili aparati nijesu donirani u komercijalne svrhe;
   - donator nije povezan na bilo koji način sa proizvođačem instrumenata ili aparata za koje se traži oslobođenje.
Oslobođenje od plaćanja carine iz stava 1 ovog člana primjenjuje se i na rezervne djelove, komponente, potrošni materijal posebno namijenjen instrumentima i aparatima iz stava 1 ovog člana, kao i na alate za održavanje, kalibraciju ili popravku tih instrumenata i aparata, ako se uvoze zajedno ili naknadno, za upotrebu predmeta koji su uvezeni uz oslobođenje od plaćanja carine.
Instrumenti i aparati iz stava 1 ovog člana mogu se dati na upotrebu, zajam ili zalogu organu nadležnom za poslove zdravstva, zdravstvenoj ustanovi ili ustanovi za medicinsko istraživanje koji imaju pravo na oslobođenje, bez plaćanja carine, uz prethodno obavještenje nadležnog carinskog organa.
Uz zahtjev za oslobođenje od plaćanja carine iz stava 1 ovog člana podnosi se:
   - potvrda organa državne uprave nadležnog za poslove zdravlja da se korisnik prava na oslobođenje bavi medicinskim istraživanjem, dijagnostikom ili medicinskim ili kliničkim liječenjem i da ima pravo na oslobođenje od plaćanja carine;
   - izjava korisnika da će uvezenu robu koristiti isključivo za obavljanje odnosne medicinske djelatnosti, koja sadrži sljedeće podatke o robi, uključujući precizan opis i trgovački naziv robe sa tarifnim brojem (8 cifara), naziv proizvođača i zemlju porijekla, vrijednost robe, količinu robe, mjesto na kojem će se upotrebljavati taj instrument ili uređaj, kao i upotrebu za koju je taj instrument ili uređaj namijenjen;
   - isprava o donaciji robe ili inostranoj novčanoj donaciji kojom je kupljen instrument ili aparat, koja sadrži ime ili naziv donatora, i
   - izjava da donator nema nikakvu komercijalnu namjeru povezanu s donacijom te da ni na koji način nije povezan s proizvođačem.
16. Referentne supstance za kontrolu kvaliteta medicinskih proizvoda
Član 50
Oslobođenje od plaćanja carine u skladu sa Zakonom, primjenjuje se na pošiljke koje sadrže uzorke referentnih supstanci koje je odobrila Svjetska zdravstvena organizacija za kontrolu kvaliteta materijala koji se koriste u proizvodnji medicinskih proizvoda i koji se šalju primaocima ovlašćenim od Instituta za ljekove i medicinska sredstva da te pošiljke primaju bez plaćanja carine.
Uz zahtjev za ostvarivanje prava iz stava 1 ovog člana podnosi se potvrda Instituta za ljekove i medicinska sredstva kojom se određuju status primaoca, namjena, popis i vrijednost robe.
17. Farmaceutski proizvodi koji se koriste na međunarodnim sportskim događajima
Član 51
Oslobođenje od plaćanja carine, u skladu sa Zakonom, primjenjuje se na farmaceutske proizvode za ljudsku ili veterinarsku medicinsku upotrebu, za ljude ili životinje koji dolaze iz drugih država radi učestvovanja na međunarodnim sportskim događajima organizovanim u Crnoj Gori, u količinama potrebnim za zadovoljavanje njihovih potreba tokom boravka u Crnoj Gori.
Uz zahtjev za ostvarivanje prava iz stava 1 ovog člana podnosi se potvrda organizatora o učešću korisnika prava na međunarodnoj sportskoj priredbi i izjava da će proizvodi biti korišćeni za upotrebu tokom sportske priredbe.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na izjavi.
18. Roba za humanitarne organizacije
Član 52
Oslobođenje od plaćanja carine, u skladu sa Zakonom, primjenjuje se na:
   - robu koja zadovoljava osnovne ljudske potrebe, koju uvoze javne ustanove ili druge humanitarne ili dobrotvorne organizacije koje su registrovane za obavljanje humanitarne djelatnosti za besplatnu podjelu licima kojima treba pomoć;
   - robu koju lice ili organizacija sa prebivalištem odnosno sjedištem izvan Crne Gore, besplatno i bez komercijalne namjere pošiljaoca, šalje javnim ustanovama ili drugim humanitarnim ili dobrotvornim organizacijama koje su registrovane za obavljanje humanitarne djelatnosti, radi prikupljanja sredstava na dobrotvornim događajima za lica kojima je potrebna pomoć;
   - opremu i kancelarijski materijal, koju lice ili organizacija sa prebivalištem, odnosno sjedištem izvan Crne Gore, besplatno i bez komercijalne namjere, šalje humanitarnim ili dobrotvornim organizacijama koje su registrovane za obavljanje humanitarne djelatnosti, radi zadovoljavanja svojih poslovnih potreba ili obavljanja humanitarne ili dobrotvorne djelatnosti, ako uvoz te robe ne dovodi do zloupotrebe ili narušavanja konkurencije.
Roba koja zadovoljava osnovne ljudske potrebe iz stava 1 alineja 1 ovog člana je hrana, ljekovi, odjeća, posteljina i drugo.
Član 53
Oslobođenje iz člana 52 ove uredbe ne primjenjuje se na:
   - alkoholne proizvode;
   - duvan i duvanske proizvode;
   - kafu i čaj;
   - motorna vozila, osim vozila hitne pomoći.
Član 54
Oslobođenje iz člana 52 ove uredbe, primjenjuje se na humanitarne organizacije koje uredno vode knjigovodstvenu evidenciju koja carinskom organu omogućava nadzor nad njihovim radom.
Korisnik prava radi oslobođenja od plaćanja carine iz člana 52 ove uredbe, dužan je da na zahtjev carinskog organa dostavi i odgovarajuću garanciju.
Član 55
Ako se roba iz člana 52 ove uredbe da na upotrebu, zajam ili zalogu humanitarnoj organizaciji, koja ispunjava uslove za oslobođenje iz čl. 52 i 54 ove uredbe, oslobođenje će se odobriti ako ta organizacija koristi robu u svrhe zbog kojih je to oslobođenje dozvoljeno.
Član 56
Organizacije iz člana 52 ove uredbe, koje prestanu da ispunjavaju uslove za oslobođenje od plaćanja carine, ili robu i opremu oslobođenu od plaćanja carine namjeravaju da koriste u druge svrhe, dužne su da o svojoj namjeri obavijeste nadležni carinski organ.
Na robu i opremu koji ostaju u svojini humanitarnih organizacija koje prestaju ispunjavati uslove za oslobođenje, plaća se carina, po stopi važećoj na dan prestanka ispunjavanja uslova za oslobođenje, prema vrsti robe i opreme, i carinskoj vrijednosti koju je na taj dan utvrdio ili prihvatio carinski organ.
Član 57
Uz zahtjev za ostvarivanje prava na oslobođenje od plaćanja carine iz člana 52 ove uredbe podnosi se:
   - dokaz da je organizacija registrovana za obavljanje humanitarne djelatnosti;
   - dokaz o vrsti i vrijednosti robe (faktura, profaktura ili izjava o vrsti i vrijednosti robe)
   - izjava korisnika da će roba biti upotrijebljena isključivo za namjene zbog kojih je uvezena;
   - izjava korisnika da raspolaže knjigovodstvenom evidencijom o krajnjim korisnicima i načinu pružanja humanitarne pomoći, koja omogućava sprovođenje carinskog nadzora nad upotrebom robe.
19. Roba za potrebe lica sa invaliditetom
Član 58
Oslobođenje od plaćanja carine u skladu sa Zakonom, primjenjuje se na predmete koji su posebno izrađeni za obrazovanje, naučno i kulturno usavršavanje slijepih lica iz Priloga 5 koji je sastavni dio ove uredbe.
Oslobođenje od plaćanja carine iz stava 1 ovog člana, primjenjuje se na predmete koji su posebno izrađeni za obrazovanje, naučno i kulturno usavršavanje slijepih lica iz Priloga 6 koji je sastavni dio ove uredbe, ako ih uvoze:
   - slijepa lica za lične potrebe; ili
   - ustanove ili organizacije koje se bave obrazovanjem ili pružanjem pomoći slijepim licima, koje imaju odobrenje nadležnih organa za uvoz te robe bez plaćanja carine.
Oslobođenje od plaćanja carine iz stava 1 ovog člana, primjenjuje se i na rezervne djelove, komponente, dodatnu opremu posebno namijenjenu za upotrebu predmeta iz stava 1 ovog člana, kao i alate za održavanje, provjeru, kalibraciju ili popravku tih predmeta, ako se uvoze zajedno sa tim predmetima ili naknadno, za upotrebu predmeta koji su uvezeni uz oslobođenje od plaćanja carine.
Član 59
Oslobođenje od plaćanja carine u skladu sa Zakonom, primjenjuje se na predmete posebno izrađene za obrazovanje, zapošljavanje ili društveni napredak lica sa invaliditetom, osim slijepih lica, ako ih uvoze:
   - lica sa invaliditetom za lične potrebe, ili
   - ustanove ili organizacije koje se bave obrazovanjem ili pružanjem pomoći licima sa invaliditetom, koje imaju odobrenje nadležnih organa za uvoz te robe bez plaćanja carine.
Oslobođenje od plaćanja carine iz stava 1 ovog člana, primjenjuje se i na rezervne djelove, komponente, dodatnu opremu posebno namijenjena za upotrebu predmeta iz stava 1 ovog člana, kao i alate za održavanje, provjeru, kalibraciju ili popravku tih predmeta, ako se uvoze zajedno sa tim predmetima ili naknadno, za upotrebu predmeta koji su uvezeni uz oslobođenje od plaćanja carine.
Član 60
Ako se roba iz člana 58 stav 2 i člana 59 ove uredbe da na upotrebu, zajam ili zalogu licu, ustanovi ili organizaciji, koja ispunjava uslove za oslobođenje, oslobođenje će se odobriti uz prethodno obavještenje carinskog organa i ako to lice, ustanova ili organizacija koristi robu u svrhe koje joj daju pravo na to oslobođenje.
Predmeti koje uvoze ustanove ili organizacije koje imaju pravo na oslobođenje od plaćanja carine u skladu sa članom 58 stav 2 i članom 59 ove uredbe, mogu se dati na upotrebu, zajam ili zalogu, sa ili bez naknade, licima sa invaliditetom koja su korisnici pomoći kod tih ustanova i organizacija, bez plaćanja carine.
Član 61
Ustanove i organizacije iz člana 58 stav 2 i člana 59 ove uredbe, koje prestanu da ispunjavaju uslove za oslobođenje od plaćanja carine ili robu oslobođenu od plaćanja carine namjeravaju da koriste u druge svrhe, dužne su da o tome obavijeste nadležni carinski organ.
Za predmete koji ostaju u svojini ustanove ili organizacije, koja prestane da ispunjava uslove za oslobođenje od plaćanja carine, plaća se carina po stopi važećoj na dan prestanka ispunjavanja uslova, prema vrsti robe i carinskoj vrijednosti koju je na taj dan utvrdio carinski organ.
Za robu, koju ustanova ili organizacija, koja ima pravo na oslobođenje od plaćanja carine, koristi u svrhe koje nisu predviđene članom 58 stav 2 i članom 58 ove uredbe, plaća se carina po stopi važećoj na dan početka njenog korišćenja u druge svrhe, na osnovu vrste robe i carinske vrijednosti koju je na taj dan utvrdio carinski organ.
Član 62
Uz zahtjev za ostvarivanje prava na oslobođenje od plaćanja carine iz čl. 58 i 59 ove uredbe podnosi se:
   - dokaz o registraciji ustanove ili organizacije za pružanje pomoći i rehabilitaciju licima sa invaliditetom;
   - odobrenje organa državne uprave nadležnog za socijalno staranje za uvoz te robe bez plaćanja carine i
   - izjava da je uvezena roba namijenjena za pružanje pomoći i rehabilitaciju lica sa invaliditetom, koja sadrži precizan opis i trgovački naziv robe sa tarifnim brojem i navedenim objektivnim tehničkim karakteristikama prema kojima je taj predmet posebno izrađen i namijenjen za upotrebu lica sa invaliditetom, naziv proizvođača (ili dobavljača) i zemlju porijekla, količinu i vrijednost robe, mjesto na kojem će se upotrebljavati taj instrument ili uređaj, kao i upotrebu za koju je taj instrument ili uređaj namijenjen.
Ako predmete iz čl. 58 i 59 ove uredbe, uvozi lice sa invaliditetom, uz zahtjev za ostvarivanje prava na oslobođenje treba da podnese odgovarajuću ispravu kojom se potvrđuje status slijepe osobe ili lica sa invaliditetom.
20. Roba za potrebe žrtava prirodnih i drugih katastrofa
Član 63
Oslobođenje od plaćanja carine primjenjuje se na robu za koju je izdato odobrenje organa državne uprave nadležnog za unutrašnje poslove za uvoz te robe bez plaćanja carine, u skladu sa Zakonom, koju uvoze javne ustanove ili druge humanitarne ili dobrotvorne organizacije, ako je:
   - namijenjena za besplatnu podjelu žrtvama elementarnih nepogoda i drugih katastrofa, i
   - bez naknade, data na upotrebu žrtvama elementarnih nepogoda.
Oslobođenje iz stava 1 ovog člana, ne odobrava se za materijale i opremu namijenjenu za obnovu područja pogođenih elementarnim nepogodama.
Član 64
Oslobođenje iz člana 63 ove uredbe, primjenjuje se samo na organizacije koje vode knjigovodstvenu evidenciju koja omogućava sprovođenje carinskog nadzora nad njihovim radom.
Korisnik prava dužan je da radi oslobođenja od plaćanja carine iz člana 63 ove uredbe, na zahtjev carinskog organa dostavi i odgovarajuću garanciju.
Član 65
Ako se roba da na upotrebu, zajam ili zalogu organizaciji koja ispunjava uslove za oslobođenje iz člana 63 ove uredbe, oslobođenje se može odobriti ako ta organizacija koristi robu u svrhe za koje je oslobođenje predviđeno.
Član 66
Organizacije iz člana 63 ove uredbe koje prestanu da ispunjavaju uslove za oslobođenje od plaćanja carine ili robu oslobođenu od plaćanja carine namjeravaju da koriste za namjene za koje nije propisano oslobođenje, dužne su da o tome obavijeste nadležni carinski organ.
Za robu koju organizacija koja ima pravo na oslobođenje od plaćanja carine, koristi za svrhu koja nije predviđena članom 63 ove uredbe, plaća se carina po stopi važećoj na dan početka korišćenja robe za namjene za koje nije propisano oslobođenje, prema vrsti robe i carinskoj vrijednosti koju je na taj dan utvrdio carinski organ.
Član 67
Uz zahtjev za ostvarivanje prava na oslobođenje od plaćanja carine iz člana 63 ove uredbe prilaže se:
   - dokaz o vrsti robe i vrijednosti (faktura, profaktura, izjava o vrijednosti);
   - dokaz da je organizacija registrovana za obavljanje humanitarne djelatnosti;
   - odobrenje organa državne uprave nadležnog za unutrašnje poslove za uvoz te robe bez plaćanja carine, i
   - izjava korisnika da raspolaže knjigovodstvenom evidencijom o krajnjim korisnicima i načinu pružanja humanitarne pomoći, koja omogućava sprovođenje carinskog nadzora nad upotrebom robe.
21. Odlikovanja i priznanja dobijena u okviru međunarodnih događaja
Član 68
Oslobođenje od plaćanja carine, u skladu sa Zakonom, primjenjuje se na:
   1) odlikovanja koja vlade drugih država dodjeljuju licima sa prebivalištem u Crnoj Gori;
   2) pehare, medalje i slične predmete simbolične vrijednosti koji su u drugoj državi dodijeljeni licima koja imaju prebivalište u Crnoj Gori kao priznanje za njihove aktivnosti iz oblasti umjetnosti, nauke, sporta ili javne službe ili kao priznanje za zasluge za određeni događaj i koje na carinsko područje Crne Gore uvoze ta lica;
   3) pehare, medalje i slične predmete simbolične vrijednosti koje organi ili lica sa prebivalištem u drugoj državi dostavljaju radi uručivanja u Crnoj Gori za priznanja iz tačke 2 ovog stava;
   4) nagrade, trofeje i suvenire simbolične vrijednosti namijenjene za dodjelu na konferencijama ili drugim međunarodnim događajima, licima sa prebivalištem u drugim državama, s tim da vrijednost po jedinici mjere ili druge karakteristike tog predmeta i djelatnosti zbog kojih se dodjeljuju ne smiju biti takvi da bi se mogli uvoziti u komercijalne svrhe.
Uz zahtjev za oslobođenje od plaćanja carine iz stava 1 ovog člana, dostavlja se:
   - izjava u kojoj se navode okolnosti i uslovi za dodjelu odlikovanja, nagrade ili sličnog predmeta sa opisom predmeta koji se uvoze, uključujući i vrijednost robe, i
   - kopija isprave o dodjeli odlikovanja, nagrade ili sličnog predmeta, odnosno potvrda o organizaciji konferencije ili drugog međunarodnog događaja u Crnoj Gori.
Po zahtjevima za oslobođenje od plaćanja carine iz stava 1 ovog člana odlučuje se zabilješkom, na kopiji isprave iz stava 2 ovog člana.
22. Pokloni primljeni u okviru međunarodnih odnosa
Član 69
Oslobođenje od plaćanja carine, u skladu sa Zakonom, primjenjuje se na robu koju:
   1) u Crnu Goru uvoze lica koja su bila u službenoj posjeti drugoj državi i koja su je tom prilikom dobila kao poklon od organa te države;
   2) uvoze lica prilikom službene posjete Crnoj Gori i koja tom prilikom namjeravaju da ih poklone državnim organima koji organizuju službenu posjetu;
   3) od inostranih ustanova i organizacija, kao i neprofitnih organizacija i udruženja koja obavljaju djelatnost od javnog interesa, u znak prijateljstva ili dobre volje prime ustanove, organizacije i udruženja u Crnoj Gori, kojima su nadležni organi odobrili uvoz robe bez plaćanja carine.
Oslobođenje iz stava 1 ovog člana, odobrava se ako:
   - se predmeti poklanjaju povremeno;
   - predmeti po svojoj prirodi, vrijednosti ili količini nemaju komercijalnu prirodu;
   - se ti predmeti ne koriste u komercijalne svrhe.
Oslobođenje se ne odobrava za alkoholne proizvode, duvan ili duvanske proizvode.
Uz zahtjev za oslobođenje od plaćanja carine iz stava 1 ovog člana, prilaže se izjava lica koje donosi poklon da je roba primljena kao poklon u okviru međunarodnih odnosa.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na kopiji isprave.
23. Roba za potrebe monarha ili šefa države
Član 70
Oslobođenje od plaćanja carine, u skladu sa Zakonom, primjenjuje se na:
   1) poklone monarsima i šefovima država;
   2) robu koju će monarh odnosno šef države, ili lica koja ih službeno predstavljaju, koristiti tokom svog službenog boravka u Crnoj Gori.
Odredba stava 1 ovog člana, primjenjuju se i na lica koja na međunarodnom nivou uživaju iste privilegije kao i monarsi odnosno šefovi država u skladu sa obavještenjem državnog organa nadležnog za organizaciju posjete.
Uz zahtjev za oslobođenje od plaćanja carine iz stava 1 ovog člana, podnosi se potvrda državnog organa nadležnog za organizaciju posjete, kojom se potvrđuje da je roba namijenjena za poklon ili ličnu upotrebu lica iz stava 1 ovog člana, prilikom službene posjete Crnoj Gori.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom, na potvrdi iz stava 2 ovog člana.
24. Predmeti u svrhu promocije trgovine
Član 71
Oslobođenje od plaćanja carine, u skladu sa Zakonom, primjenjuje se na uzorke robe male vrijednosti koji se koriste radi podsticanja naručivanja te robe.
Carinski organ može naložiti da se uzorci, radi njihovog oslobođenja od plaćanja carine, trajno onesposobe cijepanjem, bušenjem, trajnim označavanjem ili na neki drugi način, kojim se neće uništiti njihovo svojstvo kao uzorka.
Uzorak robe u smislu stava 1 ovog člana je predmet koji se koristi samo radi podsticanja njegovog naručivanja.
Po zahtjevima za oslobođenje od plaćanja carine iz stava 1 ovog člana odlučuje se na način utvrđen članom 2 stav 5 ove uredbe.
Član 72
Oslobođenje od plaćanja carine, u skladu sa Zakonom, primjenjuje se na štampani reklamni materijal (kataloge, cjenovnike, uputstva za upotrebu ili brošure), ako se odnosi na:
   1) robu za prodaju ili iznajmljivanje; ili
   2) usluge prevoza, komercijalnog osiguranja ili bankarske usluge koje nudi lice sa prebivalištem, odnosno sjedištem izvan carinskog područja Crne Gore.
Oslobođenje iz stava 1 ovog člana, odnosi se na štampani reklamni materijal:
   1) u kojem je jasno naznačen naziv privrednog društva, odnosno drugog oblika obavljanja djelatnosti koje proizvodi, prodaje ili iznajmljuje robu ili koje pruža usluge;
   2) ako pošiljka ne sadrži više od jednog dokumenta ili jednog primjerka svakog dokumenta ako se pošiljka sastoji od više dokumenata, a ako se pošiljka sastoji od više primjeraka istog dokumenta može se osloboditi od plaćanja carine, ako njena ukupna težina ne prelazi jedan kilogram, i
   3) ako štampani materijal nije predmet grupnih pošiljki od jednog pošiljaoca istom primaocu.
Oslobođenje od plaćanja carine primjenjuje se i na predmete za reklamne svrhe bez komercijalne vrijednosti koje isporučioci besplatno šalju svojim kupcima i koji se osim za reklamne, ne mogu koristiti u druge svrhe.
Po zahtjevima za oslobođenje od plaćanja carine iz stava 1 ovog člana, odlučuje se na način utvrđen u članu 2 stav 5 ove uredbe.
Član 73
Oslobođenje od plaćanja carine, u skladu sa Zakonom, primjenjuje se na:
   1) male reprezentativne uzorke robe proizvedene izvan Crne Gore, namijenjene za trgovački sajam ili sličan događaj;
   2) robu uvezenu isključivo radi njene demonstracije ili radi demonstracije mašina i uređaja, proizvedenu izvan Crne Gore i koja se prikazuje na trgovačkom sajmu ili sličnom događaju;
   3) različite materijale male vrijednosti kao što su boje, lakove, tapete itd., koje predstavnici drugih država koriste za postavljanje, opremanje i uređenje privremenih štandova na trgovačkom sajmu ili sličnom događaju i koji se nakon upotrebe uništavaju;
   4) štampane materijale, kataloge, prospekte, cjenovnike, reklamne plakate, kalendare, neuokvirene fotografije i druge predmete koji se isporučuju besplatno radi reklamiranja robe koja se proizvodi izvan Crne Gore i prikazuje na trgovačkom sajmu ili sličnom događaju.
Trgovački sajam ili sličan događaj iz stava 1 ovog člana obuhvata:
   1) izložbe, sajmove, prezentacije i slične događaje povezane sa trgovinom, industrijom, poljoprivredom ili zanatstvom;
   2) izložbe i događaje koji se održavaju iz humanitarnih, naučnih, tehničkih, zanatskih, obrazovnih, kulturnih, sportskih, vjerskih ili obrednih razloga, sindikalne ili turističke djelatnosti ili radi promovisanja međunarodnog razumijevanja;
   3) sastanke predstavnika međunarodnih organizacija, i
   4) službene i komemorativne ceremonije i okupljanja.
Trgovački sajam ili sličan događaj iz stava 1 ovog člana ne obuhvata izložbe postavljene u privatne svrhe u komercijalnim trgovinama ili prostorijama za prodaju robe drugih država.
Član 74
Oslobođenje iz člana 73 stav 1 tačka 1 ove uredbe, primjenjuje se na uzorke koji:
   1) se uvoze besplatno iz drugih država ili su dobijeni na izložbi od robe uvezene u rasutom stanju;
   2) se dijele besplatno, posjetiocima na izložbama radi upotrebe ili konzumiranja;
   3) se mogu identifikovati kao reklamni primjerci male vrijednosti;
   4) su u pakovanjima količinski manjim od onih koja se prodaju na tržištu;
   5) se konzumiraju na izložbi, kao namirnice i piće, koji nijesu pakovani na način iz tačke 4 ovog stava;
   6) su u njihovoj ukupnoj vrijednosti i količini primjereni prirodi izložbe, broju posjetilaca i obimu učešća izlagača.
Oslobođenje iz člana 73 stav 1 tačka 2 ove uredbe, primjenjuje se na robu koja je konzumirana ili uništena i po svojoj ukupnoj vrijednosti i količini primjerena prirodi izložbe, broju posjetilaca i obimu učešća izlagača.
Oslobođenje iz člana 73 stav 1 tačka 4 ove uredbe, odnosi se na štampani materijal i reklamne predmete koji su:
   1) namjenjeni isključivo za besplatnu podjelu posjetiocima izložbe;
   2) po svojoj ukupnoj vrijednosti i količini primjereni prirodi izložbe, broju posjetilaca i obimu učešća izlagača.
Oslobođenje iz člana 73 stav 1 tač. 1 i 2 ove uredbe ne odnosi se na alkoholne proizvode, duvan ili duvanske proizvode, gorivo u čvrstom, tečnom ili gasovitom stanju.
Po zahtjevu za oslobođenje od plaćanja carine iz člana 73 stav 1 ove uredbe, odlučuje se zabilješkom na carinskoj deklaraciji.
25. Roba koja se uvozi za potrebe ispitivanja, analize ili testiranja
Član 75
Oslobođenje od plaćanja carine, u skladu sa Zakonom, primjenjuje se na robu koja se uvozi za potrebe ispitivanja, analize ili testiranja radi utvrđivanja i provjere njenog sastava, kvaliteta ili tehničkih karakteristika, u cilju potrebe informisanja, industrijskog ili trgovačkog istraživanja.
Oslobođenje iz stava 1 ovog člana, odobrava se ako se roba podvrgnuta pregledu, analizi ili testiranju u potpunosti iskoristi ili uništi tokom pregleda, analize ili testiranja.
Oslobođenje iz stava 1 ovog člana, neće se odobriti ako se radi o robi namijenjenoj za promociju buduće prodaje.
Oslobođenje iz stava 1 ovog člana, odobrava se za količine robe koje su neophodne za svrhu za koju su uvezene.
Član 76
Oslobođenje iz člana 75 stav 1 ove uredbe, obuhvata robu koja nije u potpunosti iskorišćena ili uništena tokom pregleda, analize ili testiranja (preostali proizvodi), ako je, uz pristanak i pod nadzorom nadležnih carinskih organa:
   1) potpuno uništena ili nema komercijalnu vrijednost nakon završetka pregleda, analize ili testiranja; ili
   2) ustupljena državnim organima, pri čemu ne smiju nastati troškovi na teret tih organa; ili
   3) izvezena iz Crne Gore u opravdanim slučajevima.
Preostali proizvodi iz stava 1 ovog člana, su proizvodi koji su nastali kao rezultat pregleda, analize ili testiranja, ili roba koja se ne koristi.
Izuzetno od stava 1 ovog člana, na preostale proizvode plaća se carina po stopi važećoj na dan završetka pregleda, analiza ili testiranja, prema vrsti robe i carinskoj vrijednosti koju je na taj dan utvrdio carinski organ.
Preostale proizvode iz stava 3 ovog člana zainteresovano lice može, uz pristanak i pod nadzorom nadležnih carinskih organa pretvoriti u otpatke ili ostatke koji podliježu plaćanju carine.
Član 77
Uz zahtjev za ostvarivanje prava iz člana 75 ove uredbe, korisnik prava dostavlja ovjerenu pisanu izjavu koja sadrži podatke o količini, vrsti i vrijednosti robe i rok u kom se moraju obaviti pregledi, analize ili testiranja kao i dokumentaciju kojom se dokazuje upotreba robe za namijenjene svrhe.
26. Pošiljke poslate organizacijama za zaštitu autorskog prava i prava industrijske svojine
Član 78
Oslobođenje od plaćanja carine, u skladu sa Zakonom, primjenjuje se na žigove, robne marke, patente, modele, nacrte i prateću dokumentaciju, kao i obrasce za priznavanje patenata, inovacija i slično, koji se dostavljaju organima nadležnim za zaštitu autorskog i prava industrijske svojine.
Uz zahtjev za oslobođenje od plaćanja carine iz stava 1 ovog člana, prilaže se:
   - ovjerena pisana izjava koja sadrži podatke o vrsti, količini i vrijednosti robe i da uvezena roba, predstavlja uzorak koji se uvozi u vezi sa postupkom za ostvarivanje autorskog prava ili prava industrijske svojine, i
   - kopija zahtjeva za priznavanje autorskog i prava industrijske svojine, odnosno kopija punomoćja za pokretanje tog postupka.
27. Dokumenti namijenjeni informisanju turista
Član 79
Oslobođenje od plaćanja carine, u skladu sa Zakonom, primjenjuje se na:
   1) dokumente (letke, brošure, knjige, časopise, vodiče, uokvirene ili neuokvirene plakati, neuokvirene fotografije, ilustrovane ili neilustrovane karte, dijapozitivi i ilustrovane kalendare) namijenjene za besplatnu raspodjelu, čija je svrha podsticanje javnosti da posjeti strane države, posebno radi prisustvovanja kulturnim, turističkim, sportskim, vjerskim, trgovačkim i stručnim sastancima ili događajima, ako ti dokumenti ne sadrže više od 25 % privatnih komercijalnih reklamnih materijala, isključujući privatno komercijalno oglašavanje za preduzeća iz Crne Gore;
   2) materijale u kojima su sadržani spiskovi stranih hotela i godišnjaci koje objavljuju ovlašćene turističke agencije, redovi vožnje stranih prevoznih službi, kada je takva literatura namijenjena za besplatnu podjelu i ne sadrži više od 25 % privatnog komercijalnog oglašavanja, isključujući privatno komercijalno oglašavanje za preduzeća iz Crne Gore;
   3) materijale koji se dostavljaju akreditovanim predstavnicima ili dopisnicima, koje su imenovale nacionalne turističke organizacije i, koji nijesu namijenjeni za distribuciju, (godišnjaci, spisak brojeva telefona ili teleksa, spisak hotela, katalozi sajmova, primjerci zanatske robe male vrijednosti i literatura o muzejima, univerzitetima, banjama, liječilištima ili sličnim ustanovama).
Korisnik prava podnosi ovjerenu izjavu koja sadrži podatke o vrsti, količini i vrijednosti robe i namjeni korišćenja robe.
Po zahtjevu za oslobođenje od plaćanja carine iz stava 1 ovog člana, odlučuje se zabilješkom na izjavi iz stave 2 ovog člana.
28. Drugi dokumenti
Član 80
Oslobođenje od plaćanja carine, u skladu sa Zakonom, primjenjuje se na:
   1) dokumenta koja se besplatno šalju državnim organima;
   2) publikacije stranih vlada i publikacije službenih međunarodnih tijela namijenjene za besplatnu distribuciju;
   3) glasački listić za izbore organizovane u drugim državama;
   4) predmete koji predstavljaju dokaze u sudskim ili drugim postupcima pred državnim organima;
   5) primjerke potpisa i štampani cirkular u vezi sa potpisima koji se šalju kao dio uobičajene razmjene informacija između javnih službi i bankarskih institucija;
   6) štampani materijal koji se dostavlja Centralnoj banci Crne Gore;
   7) izvještaje, izjave, zabilješke, prospekte, prijave i druga dokumenta koja preduzeća iz inostranstva izrađuju i šalju vlasnicima njihovih vrijednosnih papira u Crnoj Gori;
   8) snimljene zapise (zvučni zapisi, mikrofilmovi itd.) korišćene za besplatan prenos informacija primaocu, ako oslobođenje ne prouzrokuje zloupotrebu ili narušavanje konkurencije;
   9) datoteke, arhive, štampane obrasce i druge dokumente koji se koriste na međunarodnim sastancima, konferencijama ili kongresima, kao i izvještaje sa tih sastanaka;
   10) planove, tehničke crteže, nacrte, opise i druge slične dokumente uvezene radi dobijanja ili ispunjavanja porudžbina u drugim državama ili učestvovanja na takmičenju koje se održava u Crnoj Gori;
   11) dokumente potrebne pri ispitivanjima koje vrše ustanove ili organizacije iz drugih država na području Crne Gore;
   12) štampane obrasce koji se u skladu sa međunarodnim ugovorima koriste kao službene isprave u međunarodnom prometu vozila ili robe;
   13) štampane obrasce, etikete, karte i slične isprave koje turističkim agencijama u Crnoj Gori šalju agencije koja se bave prevozom i smještajem turista;
   14) korišćene štampane obrasce i karte, teretnice, tovarne listove i drugu komercijalnu ili kancelarijsku dokumentaciju;
   15) štampane obrasce iz drugih država ili međunarodnih tijela i štampane materijale koje u skladu sa međunarodnim standardima udruženja iz drugih država radi distribucije šalju udruženjima koja se nalaze u Crnoj Gori;
   16) fotografije, dijapozitive i šablone za fotografije, sa ili bez podnaslova, poslate novinskim agencijama ili izdavačima novina ili časopisa;
   17) poreske i druge dokumente kojima se dokazuje plaćanje naknada u drugim državama.
Uz zahtjev za oslobođenje od plaćanja carine iz stava 1 ovog člana podnosi se pisana izjava korisnika prava koja sadrži podatke o vrsti, količini i vrijednosti robe i namjeni korišćenja robe.
Po zahtjevu za oslobođenje od plaćanja carine iz stava 1 ovog člana, odlučuje se na način utvrđen u članu 2 stav 5 ove uredbe.
29. Pomoćni materijali za utovar i zaštitu robe tokom transporta
Član 81
Oslobođenje od plaćanja carine, u skladu sa Zakonom, primjenjuje se i na materijale od kanapa, slame, tkanine, papira i kartona, drveta i plastike, koji se koriste za utovar i zaštitu robe, uključujući zaštitu od toplote, koji se obično ne mogu ponovo koristiti, tokom njihovog prevoza iz druge države u Crnu Goru.
Po zahtjevu za oslobođenje od plaćanja carine iz stava 1 ovog člana, odlučuje se na način utvrđen u članu 2 stav 5 ove uredbe.
30. Stelja, stočna i druga hrane bilo koje vrste za potrebe transporta životinja
Član 82
Oslobođenje od plaćanja carine, u skladu sa Zakonom, primjenjuje se na stelju, stočnu i drugu hranu za životinje, utovarene na prevozno sredstvo, koje se koristi tokom transporta životinja iz druge države u Crnu Goru.
Po zahtjevima za oslobođenje od plaćanja carine iz stava 1 ovog člana odlučuje se na način utvrđen u članu 2 stav 5 ove uredbe.
31. Gorivo i mazivo sadržano u rezervoarima drumskih motornih vozila i specijalnim kontejnerima
Član 83
Oslobođenje od plaćanja carine, u skladu sa Zakonom, primjenjuje se na:
   1) gorivo u standardnim rezervoarima:
      - privatnih i komercijalnih motornih vozila i motocikala,
      - specijalnih kontejnera, koji ulaze na carinsko područje Crne Gore;
   2) gorivo u prenosnim rezervoarima koje imaju privatna motorna vozila i motocikli, najviše 10 litara po vozilu.
Oslobođenje od plaćanja carine primjenjuje se na mazivo u motornim vozilima koje je potrebno za njihov normalan rad tokom prevoza.
Komercijalno motorno vozilo iz stava 1 ovog člana, je motorno drumsko vozilo (uključujući traktore sa ili bez prikolice) koje je svojom konstrukcijom i opremom namijenjeno za prevoz, sa ili bez naknade:
   - više od devet lica uključujući vozača;
   - robe;
   - i drumskih vozila koja se, osim prevoza, koriste za posebne svrhe.
Privatno motorno vozilo iz stava 1 ovog člana, je svako motorno vozilo koje nije obuhvaćeno stavom 3 ovog člana.
Standardni rezervoari iz stava 1 ovog člana su:
   - rezervoari koje je proizvođač trajno ugradio na sva motorna vozila iste vrste i čija trajna ugradnja omogućava da se gorivo koristi neposredno za pogon i prema potrebi za rad sistema za hlađenje i drugih sistema tokom prevoza;
   - plinski rezervoari ugrađeni u motorna vozila namijenjeni za upotrebu plina kao goriva i rezervoari ugrađeni u druge sisteme kojima vozilo može biti opremljeno;
   - rezervoari koje je proizvođač trajno ugradio na sve kontejnere iste vrste i čija trajna ugradnja omogućava da se gorivo neposredno koristi za rad tokom transporta, sistemi za hlađenje i drugi sistemi kojima su opremljeni specijalni kontejneri.
Specijalni kontejner iz stava 1 ovog člana, je svaki kontejner opremljen sistemom za hlađenje, sistemom za dovod kiseonika, sistemom za toplotnu izolaciju ili drugim sličnim sistemom.
Član 84
Gorivo iz člana 83 ove uredbe, može se koristiti samo u vozilu u kojem je bilo uvezeno i iz tog vozila se ne smije ukloniti niti uskladištiti, osim tokom popravke vozila.
Upotreba goriva koja nije u skladu sa stavom 1 ovog člana, dovodi do primjene uvoznih dažbina koje se odnose na te proizvode, po stopi važećoj na dan te upotrebe, na osnovu vrste robe i carinske vrijednosti koju je tog dana utvrdio ili prihvatio carinski organ.
Oslobođenje iz stava 1 ovog člana, ne može se prenijeti na drugo lice.
Zahtjev za oslobođenje od plaćanja carine iz stava 1 ovog člana se podnosi usmeno, uz usmenu deklaraciju.
Po zahtjevima za oslobođenje od plaćanja carine odlučuje se na način utvrđen u članu 2 stav 5 ove uredbe.
32. Materijali za izgradnju, održavanje ili ukrašavanje spomenika ili groblja žrtava rata
Član 85
Oslobođenje od plaćanja carine, u skladu sa Zakonom, primjenjuje se na robu koju uvoze organizacije koje se bave izgradnjom, održavanjem ili ukrašavanjem spomenika ili groblja žrtava rata drugih država, koje su sahranjene u Crnoj Gori i koje imaju odobrenje organa državne uprave ili lokalne samouprave nadležnog za održavanje groblja žrtava rata.
Uz zahtjev za oslobođenje od plaćanja carine iz stave 1 ovog člana podnosi se odobrenje organa državne uprave ili lokalne samouprave nadležnog za održavanje groblja žrtava rata.
33. Kovčezi, urne i ukrasni pogrebni predmeti
Član 86
Oslobođenje od plaćanja carine, u skladu sa Zakonom, primjenjuje se na:
   1) kovčege sa tijelima i urne sa pepelom preminulih lica, kao i cvijeće, pogrebne vijence i druge ukrasne predmete koji ih uobičajeno prate, i
   2) cvijeće, vijence i druge ukrasne predmete koje su lica sa prebivalištem u drugoj državi donijela na sahranu ili radi ukrašavanja grobova u Crnoj Gori, ako takav uvoz svojom prirodom ili količinom ne ukazuje da se radi o robi namijenjenoj komercijalnoj upotrebi.
Po zahtjevima za oslobođenje od plaćanja carine odlučuje se na način utvrđen u članu 2 stav 5 ove uredbe.
34. Oprema za prevenciju i gašenje požara
Član 87
Oslobođenje od plaćanja carine u skladu sa Zakonom, primjenjuje se i na vatrogasna vozila, opremu i djelove opreme koji se ne proizvode u Crnoj Gori, a namijenjeni su za preventivu i gašenje požara.
Uz zahtjev za ostvarivanje prava iz stava 1 ovog člana, prilaže se:
   1) potvrda organa državne uprave nadležnog za unutrašnje poslove kojom se dokazuje da se vatrogasna vozila, oprema i djelovi te opreme uvoze za potrebe vatrogasnih organizacija i društava;
   2) potvrda Privredne komore Crne Gore (u daljem tekstu: Privredna komora) da se vatrogasna vozila, oprema, odnosno djelovi te opreme ne proizvode u Crnoj Gori, i
   3) dokaz o vrsti i vrijednosti robe.
35. Roba koja se koristi za obnovu, održavanje i restauraciju spomenika kulture
Član 88
Oslobođenje od plaćanja carine, u skladu sa Zakonom, primjenjuje se na robu koja se koristi za obnovu, održavanje i restauraciju spomenika kulture.
Spomenici kulture iz stava 1 ovog člana su kulturna dobra u skladu sa propisom koji uređuje zaštitu kulturnih dobara.
Uz zahtjev za ostvarivanje prava iz stava 1 ovog člana, prilaže se:
   1) uvjerenje organa državne uprave nadležnog za zaštitu kulturnih dobara, da se radi o kulturnom dobru;
   2) mišljenje organa državne uprave nadležnog za oblast kulture, da se uvezena roba koristi isključivo za obnovu, održavanje i restauraciju kulturnih dobara; i
   3) dokaz o vrsti i vrijednosti robe.
36. Životinje za laboratoriju i biološke ili hemijske supstance za istraživanje
Član 89
Oslobođenje od plaćanja carine, u skladu sa Zakonom, primjenjuje se na:
   1) životinje posebno pripremljene za laboratorijsku upotrebu;
   2) biološke ili hemijske supstance iz Priloga 7 koji je sastavni dio ove uredbe koje se isključivo uvoze u nekomercijalne svrhe.
Oslobođenje iz stava 1 ovog člana, odnosi se na životinje i biološke ili hemijske supstance za istraživanje koje su namijenjene za:
   1) javne ustanove čija je glavna djelatnost obrazovanje ili naučno istraživanje, i
   2) privatne ustanove čija je osnovna djelatnost obrazovanje ili naučno istraživanje i kojima je carinski organ odobrio uvoz bez plaćanja carine.
Biološke ili hemijske supstance iz Priloga 7 ove uredbe mogu se uvoziti bez plaćanja carine ako:
   - se ne proizvode u Crnoj Gori, i
   - su zbog svoje specifičnosti ili stepena čistoće namijenjene za naučno istraživanje.
Uz zahtjev za ostvarivanje prava iz stava 1 ovog člana, carinskom organu podnosi se potvrda organa državne uprave nadležnog za obrazovanje i nauku kojom se identifikuje status primaoca i namjena i popis robe, njena količina i vrijednost, potvrda Privredne komore da se roba ne proizvodi u Crnoj Gori i izjava korisnika da će se uvezena roba iz stava 1 tačka 2 ovog člana upotrebljavati isključivo u nekomercijalne svrhe.
37. Donacije za kulturu
Član 90
Oslobođenje od plaćanja carine, u skladu sa Zakonom, primjenjuje se na robu koja je u obliku donacija iz drugih država data ustanovama iz oblasti kulture i drugim neprofitnim pravnim licima u oblasti kulture, samostalnim umjetnicima ili umjetnicima za obavljanje njihove djelatnosti.
Donacijom u smislu stava 1 ovog člana, smatra se roba koja se besplatno prima iz drugih država, kao i roba uvezena uz plaćanja iz inostrane novčane donacije.
Član 91
Uz zahtjev za ostvarivanje prava iz člana 90 ove uredbe, prilaže se:
   1) isprava o poklonu ili druga isprava na osnovu koje se može utvrditi da se roba uvozi bez naknade, odnosno da se plaćanje vrši iz sredstava novčane donacije druge države;
   2) spisak robe sa trgovačkim nazivima, količinom i naznakom ukupne vrijednosti;
   3) uvjerenje organa državne uprave nadležnog za oblast kulture da se ustanova ili samostalni umjetnik bavi djelatnošću u oblasti kulture;
   4) potvrda o registraciji nadležnog organa da se pravno lice bavi neprofitnom djelatnošću u oblasti kulture:
   5) potvrda odgovarajućeg udruženja umjetnika da je umjetnik koji je korisnik prava njihov član;
   6) ovjerena izjava korisnika prava da vodi knjigovodstvo, na način koji carinskom organu omogućava nadzor nad njegvim radom.
Oslobođenje od plaćanja carine po osnovu donacije od druge države ne primjenjuje se na alkohol i alkoholna pića, duvan i duvanske proizvode i motorna vozila.
Oslobođenje od plaćanja carine primjenjuje se samo na pravna lica sa sjedištem u Crnoj Gori, koja obavljaju neprofitnu djelatnost iz oblasti kulture i koja vode knjigovodstvo, na način koji carinskom organu omogućava nadzor nad njihovim radom.
Umjetnici iz stava 1 tačka 5 ovog člana parvo na oslobođenje od plaćanja carine mogu ostvariti jednom u toku dvije godine.
Korisnik prava radi oslobođenja od plaćanja carine iz člana 90 ove uredbe, dužan je da na zahtjev carinskog organa dostavi i odgovarajuće garancije da oslobođenje od plaćanja carine neće koristiti za zloupotrebu ili narušavanje konkurencije.
38. Robu koju kao sopstvena djela iz inostranstva unesu naučnici, književnici i umjetnici
Član 92
Oslobođenje od plaćanja carine, u skladu sa Zakonom, primjenjuje se na robu koju kao sopstvena djela iz inostranstva unesu naučnici, književnici i umjetnici.
Sopstvenim djelom iz stava 1 ovog člana, smatra se ograničeni broj primjeraka tih djela koji je uobičajen za njihovu prezentaciju.
Uz zahtjev za ostvarivanje prava iz stava 1 ovog člana, naučnici, književnici i umjetnici za sopstvene radove koje uvoze iz inostranstva, podnose nadležnom carinskom organu zajedno sa carinskom deklaracijom pisanu izjavu da su ti predmeti, koji moraju biti fizički označeni, njihova sopstvena djela.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom na izjavi.
39. Strani ulog
Član 93
Oslobođenje od plaćanja carine u skladu sa Zakonom, primjenjuje se na robu (osnovna sredstva) koja se uvozi kao ulog stranog ulagača.
Uz zahtjev za oslobođenje od plaćanja carine prilaže se:
   1) izvod iz registra nadležnog organa iz koga se može utvrditi da je društvo osnovano ulogom stranog lica;
   2) ugovor ili odluka o osnivanju privrednog društva, odnosno drugog oblika obavljanja djelatnosti sa stranim ulogom;
   3) specifikacija robe koja predstavlja strani ulog i koja sadrži podatke o količini i vrijednosti robe, ovjerene od strane organa državne uprave nadležnog za poslove ekonomije.
Predmet oslobođenja od plaćanja carine ne može biti roba koja se nabavlja iz finansijskih sredstava koja predstavljaju strani ulog.
Oslobođenje iz stava 1 ovog člana, neće se odobriti za:
   1) transportna sredstva koja nemaju proizvodni ili uslužni karakter, u skladu sa djelatnošću za koju je privredno društvo registrovano;
   2) sve vrste nabavki namijenjenih za ishranu ljudi i životinja;
   3) gorivo i zalihe sirovina, gotovih ili polugotovih proizvoda, i
   4) žive stoke.
40. Državni organi
Član 94
Oslobođenje od plaćanja carine, u skladu sa Zakonom, primjenjuje se na opremu koju uvoze državni organi za obavljanje svoje djelatnosti, ako uz zahtjev za oslobođenje od plaćanja carine prilože:
   1) potvrdu Privredne komore da se roba ne proizvodi u Crnoj Gori;
   2) uvjerenje državnog organa koji uvozi opremu da će uvezena oprema biti korišćena za obavljanje svoje djelatnosti i
   3) dokaz o vrsti, količini i vrijednosti robe.
41. Motorna vozila koja uvoze lica sa invaliditetom
Član 95
Oslobođenje od plaćanja carine, u skladu sa Zakonom, primjenjuje se na automobile koje za ličnu upotrebu uvoze lica sa invaliditetom 100% tjelesnog oštećenja ili najmanje 80% tjelesnog oštećenja funkcije organa za kretanje.
Lice sa invaliditetom, u smislu stava 1 ovog člana je:
   1) lice sa 80% ili više tjelesnog oštećenja donjih ekstremiteta, odnosno oštećenja kičme ili centralnog nervnog sistema, koje ima za posljedicu oštećenje funkcije donjih ekstremiteta,
   2) lice sa 100% tjelesnog oštećenja nastalog zbog:
      - oštećenja donjih i drugih ekstremiteta,
      - oštećenja funkcije bubrega (lica na programu dijalize),
      - oštećenja vida (slijepe osobe),
      - kvadriplegijskih ili paraplegijskih bolesti.
Oslobođenje od plaćanja carine iz stava 1 ovog člana, mogu ostvariti lica sa invaliditetom koja:
   1) imaju važeću vozačku dozvolu za upravljanje motornim vozilom;
   2) ne ispunjavaju zdravstvene uslove za izdavanje vozačke dozvole, ako se drugo lice obaveže da će u okviru staranja za lice sa invaliditetom za njegove potrebe upravljati tim motornim vozilom i to:
      - član uže porodice korisnika oslobođenja (bračni drug, roditelji i djeca), koji sa korisnikom oslobođenja žive u zajedničkom domaćinstvu, ili
      - druga lica kojima je na osnovu propisa ili rješenja organa nadležnog za socijalno staranje povjereno staranje nad korisnikom oslobođenja.
Oslobođenje od plaćanja carine iz stava 1 ovog člana, može se ostvariti jednom u pet godina.
Uz zahtjev za ostvarivanje prava iz stava 1 ovog člana, prilaže se:
   1) rješenje organa nadležnog za poslove zapošljavanja o utvrđivanju statusa lica sa invaliditetom i utvrđenom procentu invaliditeta 80% ili više, rješenje nadležnog organa o ostvarenom pravu na ličnu invalidninu ili drugi odgovarajući dokument kojim se dokazuje status lica sa invaliditetom i procenat invaliditeta;
   2) važeća vozačka dozvola ili ovjereno pisano ovlašćenje korisnika prava, dato licu koje će ga voziti, ako korisnik prava nema vozačku dozvolu odnosno nije u stanju da vozi;
   3) ovjerena izjava o kućnoj zajednici ili rješenje nadležnog organa o postavljanju staraoca, ukoliko će staratelj upravljati vozilom;
   4) dokaz o vrsti i vrijednosti robe.
Rješenjem nadležnog carinskog organa o ostvarivanju oslobođenja od plaćanja carine iz stava 1 ovog člana, određuju se lica ovlašćena za upravljanje automobilom.
U saobraćajnu dozvolu putničkog vozila za koje je ostvareno oslobođenje od plaćanja carine upisuje se sljedeći tekst: "Vozilo se ne smije otuđiti bez plaćanja carine do (upisuje se datum isteka petogodišnjeg roka). Vozilo je namijenjeno isključivo za prevoz invalida."
42. Donacije namijenjene za javne ustanove u oblasti zdravstvene i socijalne zaštite i obrazovanja
Član 96
Oslobođenje od plaćanja carine, u skladu sa Zakonom, primjenjuje se na donacije namijenjene za javne ustanove u oblasti zdravstvene i socijalne zaštite i obrazovanja.
Uz zahtjev za ostvarivanje prava na oslobođenje od plaćanja carine iz stava 1 ovog člana prilažu se dokaz o registraciji javne ustanove u oblasti zdravstvene i socijalne zaštite i obrazovanja iz nadležnog registra, ugovor o donaciji i dokaz o vrsti, količini i vrijednosti robe.
43. Proizvodi morskog ribolova
Član 97
Za ostvarivanje prava na oslobođenje od plaćanja carine za proizvode iz člana 146 Zakona, uz zahtjev za oslobođenje od plaćanja carine prilaže se ovjerena izjava o ulovu i preradi, koja sadrži:
   1) ime, prezime, odnosno naziv i adresu vlasnika plovila;
   2) ime i tip plovila, registarski broj, luka u kojoj je plovilo registrovano;
   3) opis, masa (u kg) i vrijednost ulova;
   4) opis prerađenih proizvoda i njihovu masa (u kg);
   5) izjavu kapetana plovila, da su ulov odnosno dobijeni proizvodi iz tač. 3 i 4 ovog stava obavljeni odnosno proizvedeni na plovilu i da je upisan u brodski dnevnik pod određenim rednim brojem.
Uz zahtjev iz stava 1 ovog člana se prilaže dokaz da je plovilo registrovano ili upisano u registar u Crnoj Gori i da plovi pod zastavom Crne Gore.
Plovilom iz stava 1 ovog člana smatra se svako plovilo namijenjeno za lov odnosno ribolov i preradu proizvoda na plovilu.
Po zahtjevima za oslobođenje od plaćanja carine iz stava 1 ovog člana, odlučuje se zabilješkom na izjavi.
III. PRELAZNA I ZAVRŠNE ODREDBE
Član 98
Postupci za ostvarivanje prava na oslobođenje od plaćanja carine započeti do dana stupanja na snagu ove uredbe, okončaće se u skladu sa ovom uredbom, ako je to povoljnije za korisnike oslobođenja.
Član 99
Danom stupanja na snagu ove uredbe prestaje da važi Uredba o postupku ostvarivanja prava na oslobođenje od plaćanja carine ("Službeni list CG", br. 20/15 i 9/18).
Član 100
Ova uredba stupa na snagu osmog dana od dana objavljivanja u "Službenom listu Crne Gore".
Broj: 11-040/25-598
Podgorica, 27. februara 2025. godine
Vlada Crne Gore
Predsjednik,
mr Milojko Spajić, s.r.
NAPOMENA IZDAVAČA:
Priloge koji su sastavni dio ovog propisa možete pogledati ovdje.